Wšědna šipica

Wšědna šipica (Sagittaria sagittifolia) je wódna rostlina ze swójby žabnikowych rostlinow  (Alismataceae).

 Wopis 
Wšědna šipica je naha rostlina, kotraž docpěwa wysokosć wot 1 m. Rostlina ma dołhe wuběžki.

Stołpiki a łopjenowe šiški su třihranite.

 Łopjena 
Łopjena su na spódku stejace. Prěnje su trawojte, dosahuja dołhosć wot 1 m. Slědowace su owalne hač do šipojte a płuwace. Za čas kćeća eksistuja z wody sahace, třidźělne, šipojte łopjena.

 Kćenja 
Kćěje wot junija hač do awgusta. Kćenja su jednosplažne, steja w  jedyn na druhi stejacych mutličkach, při čimž su deleka žónske a muske kćenja a horjeka su jenož muske. Kćenja docpěwaja šěrokosć wot 1,5 hač do 2 cm. Wonkowne kćenjowe łopješka su zelene a keluchojte. Nutřkowne łopješka su dwójce tak wulke, běłe z čerwjenym spódkom. Stameny su mnoholičbne.

Kćenja buchu wot stojawkow wopróšene.

 Płody 
Płody docpěwaja dołhosć wot 4 hač do 5 mm.

 Stejnišćo 
Wšědna šipica rosće w wutkatych, stejacych abo pomału běžacych wodach, hač do wódneje hłubokosće wot 50 cm.

 Rozšěrjenje 
Wšědna šipica je w nimale cyłej Europje a zapadnej Aziji rozšěrjena.

 Nóžki 

 Žórła 
 GU Maxi-Kompaß Blumen, ISBN 3-7742-3852-9, strona 154 
 GU Naturführer Blumen, ISBN 3-7742-1507-3, stronje 156-157  
 Seidel/Eisenreich: BLV Bestimmungsbuch Blütenpflanzen, ISBN 3-405-13557-5, stronje 94-95   

 Eksterne wotkazy 

Kategorija:Žabnikowe rostliny